ดัชนีเชื่อมั่นภาคอุตฯก.พ.ลดเหลือ 114.5
ส.อ.ท.เผยดัชนีเชื่อมั่นภาคอุตสาหกรรม ก.พ.53 ที่ 114.5 ลดลงจาก ม.ค. จากปัจจัย น้ำมันแพง -ม็อบป่วน!! ยอดส่งออกรถยนต์ โต 66.03%
24 มี.ค. 2553

ส.อ.ท.เผยดัชนีเชื่อมั่นภาคอุตสาหกรรม ก.พ.53 ที่ 114.5 ลดลงจาก ม.ค. จากปัจจัย น้ำมันแพง -ม็อบป่วน!! ยอดส่งออกรถยนต์ โต 66.03% 
นายสันติ วิลาสศักดานนท์ ประธานสภาอุตสาหกรรมแห่งประเทศไทย(ส.อ.ท.) เปิดเผยว่า ดัชนีความเชื่อมั่นภาคอุตสาหกรรมในเดือน ก.พ.53 อยู่ที่ 114.5 ลดลงจาก 115.4 ในเดือน ม.ค.53 
ปัจจัยที่สำคัญมาจากยอดขายและผลประกอบการลดลง ตามคำสั่งซื้อในประเทศที่ลดลงจากความกังวลสถานการณ์ทางการเมืองขณะที่ราคาน้ำมันขายปลีกในประเทศปรับตัวสูงขึ้น ส่งผลกระทบต่อต้นทุนของผู้ประกอบการสูงให้ขึ้นด้วย
ส่วนดัชนีคาดการณ์ในช่วง 3 เดือนข้างหน้าอยู่ที่ 114.6 เพิ่มขึ้นจาก 111.0 ในเดือน ม.ค.53 เนื่องจากผู้ประกอบการเชื่อว่าคำสั่งซื้อน่าจะปรับตัวดีขึ้นตามเศรษฐกิจที่ฟื้นตัวขึ้น 
ทั้งนี้ ผู้ประกอบการมีข้อเสนอแนะให้รัฐบาลควบคุมสถานการณ์ทางการเมืองไม่ให้เกิดความรุนแรง เพราะเกรงจะส่งผลกระทบต่อเศรษฐกิจและการค้า รวมทั้งสร้างความมั่นใจให้กับภาคธุรกิจว่าจะสามารถรักษาเสถียรภาพทางการเมืองไว้ได้  และการเร่งแก้ไขปัญหาเรื่องการลงทุนในพื้นที่นิคมอุตสาหกรรมมาบตาพุดโดยด่วน
นายสุรพงษ์ ไพสิฐพัฒนพงษ์ โฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย(ส.อ.ท.) เปิดเผยว่า ยอดการส่งออกรถยนต์ในเดือน ก.พ.53 ขยายตัว 66.03% มาอยู่ที่ 74,063 คัน และเพิ่มขึ้น 26.55% จากเดือนม.ค.53 โดยมูลค่าการส่งออกรถยนต์ในเดือนก.พ.53 อยู่ที่ 34,767 ล้านบาท เพิ่มขึ้นจากช่วงเดียวกันของปีก่อน 69.56%
ส่วนการส่งออกรถยนต์ในช่วง 2 เดือนแรกของปีนี้(ม.ค.-ก.พ.53)อยู่ที่ 132,588 คัน เพิ่มขึ้นจากช่วงเดียวกันของปีก่อน 40.96% คิดเป็นมูลค่า 62,899 ล้านบาท เพิ่มขึ้น 44.46%
สำหรับยอดการผลิตรถยนต์ในเดือนก.พ.53 อยู่ที่ 127,849 คัน เพิ่มขึ้นถึง 109% จากช่วงเดียวกันของปีก่อน และเพิ่มขึ้น 23.11% จากในเดือนม.ค.53 ขณะที่ยอดการผลิตรถยนต์ช่วง 2 เดือนแรกของปีนี้อยู่ที่ 231,698 คัน เพิ่มขึ้น 73.53%